1. F'dawn l-aħħar għaxar snin, pajjiżna għamel qabżiet kbar fit-teknoloġija moderna. Filwaqt li kellna l-iżvantaġġi ta' Stat li ma kienx jippermetti d-dħul tal-kompjuters u allura tlaqna fuq passi li kienu żammewna lura, għaddejna malajr sabiex inkunu minn ta' quddiem. L-investiment li sar f'din id-direzzjoni mill-Gvern għall-ġid komuni serva u qiegħed ikompli jagħti l-frott. It-teknoloġija moderna mhux talli ma naqqsitx mix-xogħol, mill-postijiet tal-ħaddiema, talli serviet sabiex tkattarhom u tissudahom. Permezz tal-viżjoni kostatement avvanzata tagħna ġibna iktar investiment u assigurajna t-tisħiħ tas-settur ekonomiku ta' pajjiżna. 2. Il-fatt li m'aħniex lura imma avvanzati sew ġie utli ħafna. Diversi servizzi, organizzazzjonijiet u kumpanniji ġew f'dawn il-gżejjer proprju għax m'għandhomx problemi marbuta ma' dan is-settur. Illum it-teknoloġija hija mezz ta' komunikazzjoni, però l-iktar ta' informazzjoni u aċċessibilità. Il-kamp ekonomiku ħa gwadann u jekk nibqgħu b'din il-linja politika allura, żgur mhux forsi, ser nimxu. Biss qiegħed jagħmel ġid ukoll f'settur li, ħamsa u għoxrin sena ilu, ħadd ma kien jimmaġinah. 3. Biss, il-ftuħ tal-fruntieri li qabel kien hemm sabiex dawn l-apparati moderni ma jidħlux f'pajjiżna ma ssarfux f'politika elitista. Il-Gvern ħa ħsieb li ma jagħmilx restrizzjonijiet u għalhekk din it-teknoloġija ma baqgħetx f'idejn il-korporazzjonijiet kbar jew persuni li għandhom il-mezzi. Il-prinċipju li nżamm kostantement kien dak li għandu jkun hemm tixrid lill-klassijiet kollha tas-soċjetà. Ħadna ħsieb li nimplimentaw l-interklassiżmu hawn ukoll. Illum il-ġurnata, kważi f'kull familja, speċjalment fejn hemm it-tfal, hemm ukoll kompjuter li jintuża. 4. Ħaddanna hawn ukoll il-prinċipju tal-ġustizzja soċjali. Assigurajna b'mezzi varji li ngħaddu dan l-apparat aktar faċilment. Mhux biss, imma b'kollaborazzjoni soċjali, speċjalment mill-Kunsilli Lokali, ixxerred aħjar l-użu intelliġenti tiegħu lil kull persuna, hi x'inhi l-età tagħha. Seħħet ukoll politika inter-ġenerazzjonali li biha llum persuni ta' kull età jistgħu jitgħallmu u jagħmlu użu intelliġenti minnha. It-teknoloġija hija llum mezz għal kull persuna biex tuża l-istrumenti soċjali għall-bżonnijiet tagħha. 5. Il-Ġimgħa kont preżenti għall-attività tal-kumpannija kummerċjali TCTC flimkien mal-Kunsilli Lokali, u stajt nara kemm din ir-rabta soċjali u kummerċjali qegħda taħdem. Id-diversi programmi li saru juru li sar avvanz kbir fis-soċjetà. Għarfien ta' kif taħdem is-sistema, kif tista' tkun ta' benefiċċju ta' veru. L-impenn, il-viżjoni tagħna huma proprju fuq din il-linja. Illum hija għodda li għandha tkun aċċessibbli għas-soċjetà kollha. Strument ta' twettiq ta' ġustizzja soċjali sabiex ebda persuna ma tkun żvantaġġjata. Jekk trid, qegħdin għad-dispożizzjoni tiegħek u fl-istess ħin hemm faċilità kbira fl-użu. 6. It-teknoloġija moderna fiha l-vantaġġi u l-iżvantaġġi fid-dinja soċjali. Għalhekk għażilna li ma nħalluhiex żiemel sfrattat imma assigurajna, b'numru ta' reati ġodda u emendi, li l-użu ħażin tagħha m'għandux jiġi permess. Min jużaha bħala strument għat-tixrid tal-pornografija, inkella sabiex jissolleċita għal skopijiet simili għandu liġijiet iebsa warajh. F'dan ir-rigward, il-Korp tal-Pulizija f'dawn is-snin bena fi ħdanu esperjenza u teknika biex iservi bħala difiża, speċjalment għal min huwa l-iktar vulnerabbli: uliedna. 7. It-teknoloġija tal-lum u ta' għada għandha tibqa' waħda li tasal għand il-poplu. Tasal għandu mingħajr limitazzjonijiet u b'ġustizzja soċjali. Għalhekk, mingħajr din il-viżjoni, pajjiżna jkun qiegħed jitlef. It-tessut demokratiku tagħna jkun qiegħed imur lura. Ikun żball politiku li wieħed, f'xi mument, jippermetti li mmorru lura minn dan. Għalhekk, kif konna, għandna nkomplu nibqgħu ninvestu u naħdmu f'din id-direzzjoni biex din l-għodda nkomplu nsarrfuha għall-ġid tal-poplu ekonomikament, soċjalment u demokratikament.
Ġustizzja soċjali fit-teknoloġija